РЕГЛАМЕНТ (ЕС) № 722/2014 НА СЪВЕТА
от 24 юни 2014 година
за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 31 от него,
като взе предвид предложението на Европейската комисия,
като има предвид, че:
(1)
В интерес на Съюза е да суспендира напълно автономните мита по Общата митническа тарифа за 100 продукта, които в момента не са включени в приложение I към Регламент (ЕС) № 1387/2013 на Съвета (1). Поради това тези продукти следва да бъдат включени в посоченото приложение.
(2)
Съюзът вече няма интерес да поддържа суспендирането на автономните мита по Общата митническа тарифа за седем от продуктите, които понастоящем са изброени в приложение I към Регламент (ЕС) № 1387/2013. Поради това тези продукти следва да бъдат заличени от посоченото приложение.
(3)
Необходимо е да бъдат направени промени в описанията на 76 суспендирания, включени в приложение I към Регламент (ЕС) № 1387/2013, за да се отчетат техническото развитие на продуктите и икономически тенденции на пазара или за да се въведат езикови адаптации. Освен това кодовете по ТАРИК за други четири продукта следва да бъдат променени. В допълнение за други три продукта е необходимо класиране в две или повече позиции. Суспендиранията, за които са необходими изменения, следва да се заличат от списъка на суспендирания в приложение I към Регламент (ЕС) № 1387/2013, а изменените суспендирания следва да бъдат включени наново в този списък.
(4)
За четири продукта е необходимо, в интерес на Съюза, да се измени датата за тяхното задължително преразглеждане, за да се позволи безмитен внос след тази дата. Тези продукти бяха преразгледани и им бяха определени нови дати за следващото им задължително преразглеждане. Поради това те следва да бъдат заличени от списъка на суспендиранията в приложение I към Регламент (ЕС) № 1387/2013 и, след необходимите изменения, да бъдат включени наново в този списък.
(5)
Необходимо е да се прегрупират четири продукта, попадащи в обхвата на четири различни продуктови описания. Тези четири продукта следва да бъдат обхванати от две продуктови описания. Освен това съществуващото двойно класиране на четирите суспендирания, отнасящи се до посочените четири продукта, стана излишно и поради това следва да се измени. Поради това тези суспендирания следва да се заличат от списъка на суспендиранията в приложение I към Регламент (ЕС) № 1387/2013, а изменените суспендирания следва да бъдат включени наново в този списък.
(6)
За да се гарантира по адекватен начин ползата от суспендирането по отношение на конкурентния капацитет на предприятията, засегнати от продукти с код по ТАРИК 4408393010, суспендирането относно тези продукти следва да се прилага, считано от 1 януари 2014 г.
(7)
За по-голяма яснота изменените вписвания следва да бъдат отбелязани със звездичка.
(8)
Приложение II към Регламент (ЕС) № 1387/2013 следва да се допълни с допълнителни единици за някои от новите продукти, за които се разрешават суспендирания, за да се позволи адекватен статистически контрол. От съображения за последователност допълнителните единици, определени за продуктите, заличени от приложение I към Регламент (ЕС) № 1387/2013, следва да бъдат заличени и от приложение II към посочения регламент.
(9)
Поради това Регламент (ЕС) № 1387/2013 следва да бъде съответно изменен.
(10)
Тъй като измененията съгласно настоящия регламент трябва да влязат в сила, считано от 1 юли 2014 г., настоящият регламент следва да се прилага от същата дата и да влезе в сила в деня на публикуването му в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Таблицата в приложение I към Регламент (ЕС) № 1387/2013 се изменя, както следва:
1)
между заглавието и таблицата се вмъква следната забележка:
„(*)
Суспендиране, свързано с продукт в настоящото приложение, спрямо което кодът по КН или по ТАРИК или описанието на продукта, или датата на задължителното преразглеждане са били изменени с Регламент (ЕС) № 722/2014 на Съвета от 24 юни 2014 г. за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти (ОВ L 192, 1.7.2014, стр. 9)“;
2)
редовете за продуктите, изброени в приложение I към настоящия регламент, се вмъкват в последователността на кодовете по КН, посочени в първата колона на таблицата в приложение I към Регламент (ЕС) № 1387/2013;
3)
заличават се редовете за продуктите, чиито кодове по КН и по ТАРИК са посочени в приложение II към настоящия регламент.
Член 2
Приложение II към Регламент (ЕС) № 1387/2013 се изменя, както следва:
1)
добавят се редовете за допълнителните единици, чиито кодове по КН и по ТАРИК са посочени в приложение III към настоящия регламент;
2)
заличават се редовете за допълнителните единици, чиито кодове по КН и по ТАРИК са посочени в приложение IV към настоящия регламент.
Член 3
Настоящият регламент влиза в сила в деня на публикуването му в Официален вестник на Европейския съюз.
Прилага се от 1 юли 2014 г.
Въпреки това за продукти с код по TARIC 4408393010 той се прилага от 1 януари 2014 г.
Настоящият регламент е задължителен в своята цялост и се прилага пряко във всички държави членки.
Съставено в Люксембург на 24 юни 2014 година.